《泊赵屯》
宋代·孔武仲

忆昨省觐趋𤃩川，莱衣拥绿方少年。

艰难险阻俱未历，孟浪勇决唯争先。舟发赵屯犹未饭，有风北起空濛间。

掀摇三山簸五岳，巨浪倒泼东南天。千林向人俱顿仆，两岸过眼真飞鶱。

帆樯回戛河汉底，鹢首俯饮蛟龙渊。跳波溅沫来四面，坐中时得鲤与鳣。

妻啼婢讪殊不顾，兀坐正读逍遥篇。为言方破万里浪，不尔捉月为神仙。

江中逢巨石，颇突为引牵。逡巡水势亦平缓，幸免肝胫输乌鸢。

暮投彭泽宿荒草，神惊魄颤何能眠。自兹稍悟垂堂戒，靴纹才起不敢前。

矜持太过仅无患，往往所至伤流连。乃知老谋与壮事，心胆殊异难兼全。

重来此地畏汹涌，藏舟别浦看漪涟。鱼跳鸥下自可喜，何用蛟鳄饮流涎。

斜阳依依炤草木，夹岸葭菼铺书毡。儿今弱冠昔何有，昔颔无须今皓然。

二十馀年才瞬息，时事几蜕如秋蝉。区区走俗亦何赖，安得尺地巢林泉。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。